Психея
Психея (в превод от гръцки език – душа) била най-младата от трите дъщери на царско семейство. Притежавала изключителна красота и хората започнали да се прекланят пред нейния образ, така както се кланяли пред Афродита. Заради запустелите си олтари пренебрегнатата богиня се разгневила и пожелала да отмъсти. Тя пратила своя син Ерос да накара Психея със силата на стрелите си да се влюби в най-презряното същество. Но Ерос, пленен от красотата и миловидността на девойката, сам се влюбил в нея. Психея заживяла щастливо в небесния дворец на бога. Единственото, което я измъчвало било, че не трябва да вижда с очите си на смъртна лицето на Ерос, докато стоял в нейните обятия. Той оставал винаги невидим за нея. Но завистливите ѝ сестри я посъветвали да го види. Една вечер, докато Ерос спял до нея, тя поднесла свещ до лицето му, но една капка восък парнала по гърдите бога и той избягал от нея. Психея трябвало да мине през множество изпитания докато отново се събере с Ерос. Зевс показал благосклонност към двамата и дарил с безсмъртие Психея, като ѝ поднесъл чаша с амброзия.

Външни препратки 
 Легендата за Психея 

Древногръцки герои
Древногръцка митология